SL Uradni list Evropske unije L 328/22

UREDBA KOMISIJE (EU) št. 1282/2011

z dne 28. novembra 2011

o spremembi Uredbe (EU) št. 10/2011 o polimernih materialih in izdelkih, namenjenih za stik z živili

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 1935/2004 z dne 27. oktobra 2004 o materialih in izdelkih, namenjenih za stik z živili, in o razveljavitvi direktiv 80/590/EGS in 89/109/EGS (1), ter zlasti točk (a) in (e) člena 5(1), člena 11(3) in člena 12(6) Uredbe,

ob upoštevanju naslednjega:

(1) Uredba Komisije (EU) št. 10/2011 z dne 14. januarja 2011 o polimernih materialih in izdelkih, namenjenih za stik z živili (2), uvaja seznam Unije za monomere, druge izhodne snovi in aditive, ki se lahko uporabljajo pri proizvodnji polimernih materialov in izdelkov. Evropska agencija za varnost hrane (v nadaljnjem besedilu: Agencija) je nedavno dala pozitivno znanstveno oceno za dodatne snovi, ki jih je zdaj treba vključiti v obstoječi seznam.

(2) Za nekatere druge snovi bi bilo treba omejitve in/ali zahteve, ki so že določene na ravni EU, spremeniti na podlagi nove pozitivne znanstvene ocene Agencije.

(3) Omejitve in zahteve za uporabo snovi s številko snovi FCM 239 in imenom 2,4,6-triamino-1,3,5-triazin (melamin) bi bilo treba spremeniti po znanstvenem mnenju, ki ga je Agencija objavila 13. aprila 2010. Navedeno mnenje določa dopusten dnevni vnos (TDI) 0,2 mg/kg telesne teže za to snov. Agencija je v mnenju tudi ugotovila, da bi bila izpostavljenost otrok zaradi migracije iz materialov, namenjenih za stik z živili, v okviru TDI. Ob upoštevanju TDI in izpostavljenosti drugim virom bi bilo treba zmanjšati mejno vrednost za migracijo snovi 239. Predlagana zgornja meja migracije 2,5 mg/kg živila je v skladu z dovoljeno mejno vrednostjo onesnaženosti z melaminom v živilih iz Uredbe Komisije (ES) št. 1135/2009 z dne 25. novembra 2009 o uvedbi posebnih pogojev za uvoz proizvodov, s poreklom ali poslanih s Kitajske, ter o razveljavitvi Odločbe Komisije 2008/798/ES (3).

(4) Prilogo I k Uredbi (ES) št. 10/2011 je zato treba ustrezno spremeniti.

(5) Uporaba snovi s številko snovi FCM 438 in imenom bis(2,6-diizopropilfenil) karbodiimid je dovoljena kot aditiv v polimernih materialih v skladu s preglednico 1 Priloge I k Uredbi (EU) št. 10/2011. Agencija je ponovno ocenila varnost dovoljene snovi. V mnenju, ki ga je izdala Agencija (4), je bilo pojasnjeno, da je treba snov uporabljati kot monomer namesto aditiva v polimernih materialih. Zaradi tega je primerno popraviti uporabo in ustrezno posodobiti referenčno številko v Prilogi I.

(6) Uporaba snovi s številko snovi FCM 376 in imenom N-metilpirolidon je dovoljena kot aditiv v polimernih materialih v preglednici 1 Priloge I k Uredbi (EU) št. 10/2011 brez mejne vrednosti specifične migracije. V mnenju Agencije (5) je bil določen TDI 1 mg na kg telesne teže, iz česar dobimo mejno vrednost specifične migracije (SML) 60 mg na kg živila. Ta mejna vrednost se ujema s splošno mejno vrednostjo specifične migracije iz člena 11(2) Uredbe (EU) št. 10/2011, vendar če je SML 60 mg/kg izpeljana iz sprejemljive mejne vrednosti, določene na podlagi toksikoloških študij, kot je TDI, bi jo bilo treba posebej navesti v Prilogi I.

(7) Uporaba snovi s številko snovi FCM 797 in imenom poliester adipinske kisline z 1,3-butandiolom, 1,2-propandiolom in 2-etil-1-heksanolom je dovoljena kot aditiv v polimernih materialih v preglednici 1 Priloge I k Uredbi (EU) št. 10/2011 in navedena s številko CAS 0007328-26-5. V skladu z mnenjem Agencije (6) bi ta številka CAS morala biti 0073018-26-5. Zato je treba številko CAS za to snov v Prilogi I popraviti.

(8) Za manjšo upravno obremenitev nosilcev dejavnosti je treba omogočiti, da se polimerni materiali in izdelki, ki so bili zakonito dani v promet v skladu z zahtevami iz Uredbe (EU) št. 10/2011 in ki niso v skladu s to uredbo, dajejo v promet do 1. januarja 2013. Omogočiti je treba, da ostanejo v prometu do odprodaje zalog.

(9) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala.

SPREJELA NASLEDNJO UREDBO:

Člen 1

Priloga I k Uredbi (ES) št. 10/2011 se spremeni v skladu s Prilogo k tej uredbi.

Člen 2

Polimerni materiali in izdelki, ki so bili zakonito dani v promet pred 1. januarjem 2012 in niso v skladu s to uredbo, se lahko še naprej dajejo v promet do 1. januarja 2013. Navedeni polimerni materiali in izdelki lahko ostanejo v prometu do odprodaje zalog.

Člen 3

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 28. novembra 2011 Za Komisijo Predsednik José Manuel BARROSO

(1) UL L 338, 13.11.2004, str. 4.

(2) UL L 12, 15.1.2011, str. 1.

(3) UL L 311, 26.11.2009, str. 3.

(4) Scientific Opinion on the safety evaluation of the substance bis(2,6-diisopropylphenyl)carbodiimide for use in food contact materials. EFSA Journal 2010; 8(12):1928.

(5) Opinion of the Scientific Panel on food additives, flavourings, processing aids and materials in contact with food (AFC) on a request from the Commission related to a seventh list of substances for food contact materials. EFSA Journal (2005) 201, str. 1–28.

(6) Opinion of the Scientific Panel on food additives, flavourings, processing aids and materials in contact with food (AFC) on a request related to a 18th list of substances for food contact materials. EFSA Journal (2008), 628–633, str. 1–19.